Täna õhtul selguvad Edinburghis seekordse Klassika-Eurovisiooni võitjad. Eelvoorude põhjal välja valitud kuus artisti 18-st näitavad nüüd oma oskusi BBC Šoti Sümfooniaorkestri ja nimeka dirigendi Thomas Dausgaardiga musitseerides. Kontserdipaik on väärikas Usher Hall, mille enam kui 2000 kohta on viimseni välja müüdud.

Finaali pääsesid viiuldajad Nikola Pajanović (Sloveenia) ja Mira Marie Foron (Saksamaa), pianist Ivan Bessonov (Venemaa), tšellist Birgitta Oftestad (Norra), kontrabassimängija Indi Stivin (Tšehhi) ja saksofonist Maté Bencze (Ungari). Kuulda saab nende instrumentide kullafondi teoseid, millega konkurssidel tavaliselt oma küpsust näidatakse – Tšaikovski Klaverikontserti, Sibeliuse Viiulikontserti, Elgari Tšellokontserti jne. Erand on Tšehhist pärit Indi Stivin, kes tuleb ka finaalis mängima enda komponeeritud teost.

Võistlejaid hindab rahvusvaheline muusikaekspertide žürii, mida juhib tuntud helilooja ja dirigent Sir James MacMillan. Hindamisel arvestatakse muusikute tehnilist võimekust, kõla, esituse muusikalist veenvust ja lavalist suhtlemisoskust. Võitjat saab preemiaks 7000 eurot ja esinemisvõimaluse BBC Šoti Sümfooniaorkestriga järgmisel hooajal.

Eelvoorus silmapaistvalt esinenud, ent finaalist siiski välja jäänud Tanel-Eiko Novikov jälgib võistlust saalist, elades hingest kaasa Venemaa pianistile Ivan Bessonovile, kelle mängu ta juba harjutuste ajal kõrvalgarderoobis nautis. "Ivan on juba väljakujunenud artist, täiesti teisel tasandil. Pidin vahel oma harjutamise katkestama, et teda kuulata. Ta on väga väljendusrikas ja tohutult musikaalne," ütles Novikov.

Klassika-Eurovisiooni finaali saab Eestis jälgida Klassikaraadio ja ERR kultuuriportaali vahendusel otseülekandena algusega kell 21.30 ja ETV-s kell 22.15.